沈仁可惠看燈蟹
作者：周密
朝代：宋

paragraphs: 君不見天上妖蟆食天目，怪語空號玉川客。
萬古何傷明月明，可笑妖蟆終受磔。
又不見人間癡蝶掩夜燈，焦頭爛額恃己能。
烹煎不免取奇禍，虧蔽徒取人之憎。
二蟲何知乃至此，飛走不能逃一死。
附炎觸熱正可憐，喘殺人間褦襶子。
草泥夜黑溪火明，挺矛衷甲方橫行。
舉烽止博褒姒笑，投穽何異長平坑。
我憐公子本無罪，人之不仁非自致。
便爲移封到酒泉，喚取麴生同一醉。